早夏陪知府學士登疊嶂樓
作者：梅堯臣
朝代：宋

paragraphs: 高陵自可眺，況復更層樓。
峨峨衆山翠，活活寒溪流。
新篁未掃籜，緣險已脩脩。
曲道出林杪，飛宇跨城頭。
春餘衆芳歇，子結纍蔓抽。
庭空野鼠竄，日暝啼禽留。
誰知郡府趣，適有林壑幽。
主人易吾土，惟襲是瀛洲。
伊我去閭井，爾來三十秋。
昔望白雲下，今從輕軒游。